text: Sejl gratis til Endelave
  14 august 2014 kl. 07.29
  Horsens Kommune vil forlænge turistsæsonen og tilbyder nu gratis sejlture til og fra Endelave i hele september måned.
  Tilbuddet om en gratis sejltur gælder alle personer og personbiler, motorcykler m.m. - undtaget er dog alle former for påhængsvogne, lastbiler og gods.
  - Det er første gang, vi på denne måde forsøger at forlænge sæsonen. Vi håber, at det vil få endnu flere til at besøge Endelave, fortæller service- og beredskabschef Jørgen Broch, Horsens Kommune.
  Initiativet er et led i Horsens Kommunes strategi for Endelave Færgefart, der også omfatter ændret sejlplan og besparelser.
  Se mere om Endelave færgefart her
  Endelavefærgens dobbeltture med afgang fra øen til Snaptun kl. 20.00 skæres væk på søndagene den 17., den 24. og den 31. august i år.
  Omvendt vil færgen fremover sejle til Horsens den sidste tirsdag i hver måned fra 1. oktober.
  